Opgeskorte vonnis ná miljoene se tenderbedrog(Foto: Arnaud Jaegers/Unsplash) ŉ Voormalige verkrygingsbestuuramptenaar by die George- provinsiale hospitaal wat verskeie maatskappye in sy eie asook in familielede se name geregistreer het om tenderprosesse te manipuleer, is tien jaar tronkstraf in die George-streekhof opgelê. Jacob Claassen (63) het skuldig gepleit op 83 aanklagte van bedrog en korrupsie, het Zinzi Hani, woordvoerder van die Valke, gesê. Die Valke se ondersoek het onthul hoe Claassen met twee medebeskuldigdes saamgespan het om die tenderproses só te manipuleer dat dit hulle groep van maatskappye bevoordeel. Die bedrog, wat tussen Februarie en Desember 2011 gepleeg is, het eindelik R4,4 miljoen beloop. Die hof het sy vonnis op die bedrogaanklagte op streng voorwaardes vir vyf jaar opgeskort. Sy vonnis van 10 jaar vir korrupsie is heeltemal opgeskort. Claassen is wel korrektiewe toesig van 36 maande opgelê. Die verhoor van sy twee medebeskuldigdes word later vandeesmaand voortgesit.